Työttömät marssivat perjantaina teemalla "Työttömyys ei ole häpeä". Työttömyys ei ole nuorten tai pitkäaikaistyöttömien asia, vaan joukko laajenee, sanoo marssin järjestäjä.

Mistä on kyse? Työttömien perjantaisen mielenilmauksen teema on "Työttömyys ei ole häpeä"

Mielenilmauksen järjestäjän mukaan työttömyys ei ole vain pitkäaikaistyöttömien tai nuorten asia, vaan joukko laajenee

Simo Suominen suivaantui työttömyyteen oltuaan palkattomassa työkokeilussa, joka ei johtanut mihinkään. Hän päätti toimia. Salminen on tänään tapahtuvan työttömien marssin pääjärjestäjä.

Työttömät järjestävät mielenilmauksen perjantaina iltapäivällä Tampereella ja Oulussa.

Tampereella marssi lähtee Sorin puistosta klo 15 ja suuntautuu rautatieaseman ja työ- ja elinkeinotoimiston kautta keskustorille. Torilla on vapaa kansalaismikrofoni.

"Työttömyys keskiluokkaistuu"

Suominen yllättyi, kun monet alkoivat spontaanisti levittää tietoa mielenilmauksesta ja toimia muutenkin marssin eteen esimerkiksi kertomalla asiasta katuliitutekstein.

Viime päivien irtisanomiset tekniikan työpaikoilla osoittavat, että työttömien joukko kasvaa keskiluokkaa kohti.

– Tämä ei ole pelkästään pitkäaikaistyöttömien tai nuorten ongelma. Työttömyys koskee entistä enemmän keskiluokkaista, keski-ikäistä, talouskasvuun tottunutta sukupolvea, Simo Suominen sanoo.

Suomisen mukaan ketään ei hyödytä se, että työttömiä kiusataan vastikkeellisella sosiaaliturvalla tai ylimääräisellä byrokratialla.

– Suurin osa työttömistä haluaa työpaikan ja hakee työpaikkaa. Se ei ole ihan kokonaan työttämästä kiinni. Työsopimukseen tarvitaan kaksi osapuolta, Suominen sanoo.